Christoffer Aagaard Melson (V), 2025-05-13:
Tak for ordet.
Lovforslagene her udmønter jo som sagt en del af aftalen om sundhedsreformen, som blev indgået den 5. november 2024 af et bredt flertal her i Folketinget.
Jeg vil også starte med at sige tak til de andre partier i Folketinget, også dem, der ikke endte med at gå med, for den gode dialog om de rigtige løsninger hele vejen igennem, og til kommissionen, til alle de patientforeninger, medarbejdere, regionale og kommunale politikere, interesseorganisationer og alle mulige, der har været aktive i den her proces.
Det er jo også efterhånden snart 20 år siden, at vi lavede en større strukturreform af det danske sundhedsvæsen, dengang i øvrigt også med Venstre i spidsen, og den sidste reform var en succes.
Bl.a. har den medvirket til markante fremskridt i kræftbehandlingen og på hjerteområdet, men der er også sket rigtig meget på 20 år.
Bl.a. har demografien ændret sig, og der er kommet nye teknologiske muligheder til, der giver langt bedre mulighed for at sikre f.eks. behandling i eget hjem.
Det er ændringer og muligheder, som vi bliver nødt til at ruste vores sundhedsvæsen til, og derfor er det rettidig omhu, at vi nu er blevet enige om at reformere vores sundhedsvæsen for alvor igen.
Jeg har selv som kommunalpolitiker igennem mange år i Vejle Kommune oplevet, hvordan organiseringen i stigende grad blev en barriere i forhold til at sikre, at patienterne hurtigst muligt fik gavn af nye behandlingsformer.
F.eks. var en af udfordringerne, at den kommune, der gerne ville bruge penge på hurtig udrulning, eksempelvis af intravenøs antibiotika, som vi ved kan være med til at sikre, at ældre medicinske patienter ikke ender på sygehuset, ofte stod i en situation, hvor de ikke fik gavn af besparelsen, som jo var, at der ikke skulle behandles en masse patienter på sygehusene.
Og fordi man jo så skulle finde pengene et andet sted i det kommunale budget, var det en barriere, der gjorde, at det her overhovedet ikke gik hurtigt nok alle steder, og det skabte både ulighed, i forhold til hvilke muligheder, der var på tværs af kommunerne, og sikrede, at den her udvikling gik for langsomt, i forhold til hvad vi havde brug for og de teknologiske muligheder.
Det gør vi op med med den nye organisering, så regionerne, herunder særlig de nye sundhedsråd, får arbejdet med at forhindre de her indlæggelser og genindlæggelser og dermed også får et meget større ansvar for behandling i eget hjem.
Det tror vi på vil være en katalysator for at sikre, at patienterne i højere grad bliver behandlet, hvor det er bedst og billigst i fremtiden, og det har vi behov for med den demografiske udvikling, vi står over for.
En anden udfordring, vi kan se, er, at det desværre ikke er alle regioner, der har været lige velfungerende, og det er desværre ikke blevet bedre med årene.
Det er heller ikke lykkedes os at sikre lige adgang til sundhedstilbud og behandling i hele landet.
Det bliver vi også nødt til at reagere på.
Derfor ønsker vi også med lovforslagene, vi behandler nu, at slå Region Sjælland og Region Hovedstaden sammen til en ny Region Østdanmark.
Region Sjælland er nemlig født med en række udfordringer, der har gjort det svært at løfte opgaverne med samme kvalitet som de øvrige regioner.
F.eks. er Region Sjælland den region med færrest speciallæger pr. indbygger, samtidig med at de har en større sundhedsbyrde end resten af landet.
Det skylder vi at gøre noget ved.
Som den tidligere ordfører også sagde, må adgang til sundhedstilbud ikke blive et postnummerlotteri, alt efter hvor ens bopæl ligger, og hvor ens bopæl skal ligge en til last.
Det synes jeg vi kommer med nogle rigtig gode bud på hvordan vi forhindrer kommer til at ske i fremtiden.
Det er en rigtig, rigtig stor reform, vi vedtager, så arbejdet med de lovforslag, som vi diskuterer i dag, er jo bestemt ikke slut.
Og jeg ser rigtig meget frem til den fortsatte dialog og det fortsatte samarbejde med de forskellige aktører i sundhedsvæsenet, patienter og interesseorganisationer, kommunalpolitikere og regionsrådspolitikere osv., så vi får det her ud at leve på den bedst mulige måde.
Men jeg er stolt af resultatet, og jeg synes, det er en historisk i dag, hvor vi forhåbentlig får lagt nogle spor til, hvordan et godt dansk sundhedsvæsen bliver endnu bedre i fremtiden.
Og derfor støtter Venstre selvfølgelig fuldt op om de lovforslag, vi diskuterer i dag.
Tak for ordet.